L 28/6
EL
Επίσημη Εφημερίδα της Ευρωπαϊκής Ένωσης
31.1.2023
(29)
Για πρώτη φορά, η ICCAT ενέκρινε επίσης διαδικασία διαχείρισης (ΔΔ) για τον ερυθρό τόνο.
Το μέτρο αυτό αποσκοπεί στην εξασφάλιση μακροπρόθεσμης, βιώσιμης και επικερδούς αλιείας τόσο για το δυτικό απόθεμα όσο και για το απόθεμα του Ανατολικού Ατλαντικού και της Μεσογείου.
Η ΔΔ υλοποιεί τους στόχους διαχείρισης για τον ανατολικό και τον δυτικό τόνο, συμπεριλαμβανομένης της έγκρισης κύκλων διαχείρισης τριών ετών, με χρονοδιάγραμμα υλοποίησης έως το 2028.
Το TAC βάσει της ΔΔ για την περίοδο 2023-2025 ανέρχεται σε 40 570 τόνους ετησίως για το απόθεμα του Ανατολικού Ατλαντικού και της Μεσογείου.
Ως εκ τούτου, τα εν λόγω μέτρα θα πρέπει να εφαρμοστούν στο πλαίσιο του ενωσιακού δικαίου.
(30)
Η ICCAT ενέκρινε σχέδιο διαχείρισης για τον ρυγχοκαρχαρία του Νοτίου Ατλαντικού (Isurus oxyrinchus) που αλιεύεται σε συνδυασμό με άλλους τύπους αλιείας της ICCAT, αρχής γενομένης από το 2023, για την άμεση αντιμετώπιση της υπεραλίευσης και τη σταδιακή επίτευξη επιπέδων βιομάζας επαρκών για τη στήριξη της ΜΒΑ.
Το σχέδιο αυτό επιτρέπει τη διατήρηση των παρεμπιπτόντων αλιευμάτων ρυγχοκαρχαρία του Νοτίου Ατλαντικού συνολικά σε 1 295 τόνους, που αντιστοιχούν σε 503 τόνους για την Ένωση.
Σύμφωνα με τη σύσταση της ICCAT, η διατήρηση περιορισμένων αλιευμάτων δεν συνιστά δικαίωμα μακράς διάρκειας και δεν θίγει τυχόν μελλοντική διαδικασία κατανομής.
Ως εκ τούτου, το εν λόγω μέτρο θα πρέπει να εφαρμοστεί στο πλαίσιο του ενωσιακού δικαίου με τη θέσπιση TAC παρεμπιπτόντων αλιευμάτων και αντίστοιχης ενωσιακής ποσόστωσης.
(31)
Προκειμένου να μειωθεί η θνησιμότητα λόγω αλιείας ιχθυδίων μεγαλόφθαλμου και κιτρινόπτερου τόνου, η ICCAT διατήρησε επίσης μέγιστο όριο 300 διατάξεων συγκέντρωσης ιχθύων (FAD) ανά αλιευτικό σκάφος το 2023 και περίοδο απαγόρευσης εβδομήντα δύο ημερών της χρήσης των FAD.
Τα εν λόγω μέτρα θα πρέπει να εφαρμοστούν στο πλαίσιο του ενωσιακού δικαίου.
(32)
Κατά την ετήσια συνεδρίασή της του 2021, η ICCAT ενέκρινε επίσης 15ετές σχέδιο ανασύστασης για τον μακρόπτερο τόνο, από το 2022 έως το 2036.
Για το 2023, η ICCAT καθόρισε TAC 2 500 τόνων για τον μακρόπτερο τόνο.
Επιπλέον, η ICCAT καθόρισε TAC 37 801 τόνων για τον μακρόπτερο τόνο Βορείου Ατλαντικού για την περίοδο 2022-2023, με βάση τους κανόνες αλίευσης προκειμένου να εγκριθεί μακροπρόθεσμη ΔΔ για τα εν λόγω αποθέματα.
Τα εν λόγω μέτρα θα πρέπει να εφαρμοστούν στο πλαίσιο του ενωσιακού δικαίου.
(33)
Στο πλαίσιο διαφόρων συστάσεων της ICCAT, η Ένωση δύναται, κατόπιν αιτήματος, να μεταφέρει ποσοστό της αχρησιμοποίητης ποσόστωσής της για αποθέματα της ICCAT σε περίοδο δύο ετών.
Οι εν λόγω συστάσεις θα πρέπει να εφαρμοστούν στο πλαίσιο του ενωσιακού δικαίου με βάση την πρόταση της Επιτροπής, της 21ης Απριλίου 2022 (10), το συντομότερο δυνατόν, ώστε τα κράτη μέλη να μπορούν να χρησιμοποιούν τις ενωσιακές ποσοστώσεις για τα αποθέματα της ICCAT στο σύνολό τους, όπως προβλέπεται από την ICCAT για το 2023.
Εν αναμονή της εφαρμογής των εν λόγω συστάσεων στο πλαίσιο του ενωσιακού δικαίου, θα πρέπει να καθοριστούν ποσοστώσεις για μεμονωμένα κράτη μέλη για ορισμένα αποθέματα με βάση τη συνολική ενωσιακή ποσόστωση για το 2023, όπως συμφωνήθηκε από την ICCAT, πριν από τυχόν προσαρμογές λόγω υπεραλίευσης ή υποαλίευσης από τα κράτη μέλη.
Οι προσαρμογές των ποσοστώσεων μεμονωμένων κρατών μελών για το 2023, οι οποίες αντικατοπτρίζουν τυχόν μειώσεις που εφαρμόζει η ICCAT, θα πρέπει να πραγματοποιηθούν στη συνέχεια με βάση τους ενωσιακούς κανόνες για τις μειώσεις δυνάμει του άρθρου 105 του κανονισμού (ΕΚ) αριθ.
1224/2009 και λαμβανομένης υπόψη της ανακοίνωσης της Επιτροπής (11) σχετικά με τις κατευθυντήριες γραμμές για τη μείωση των ποσοστώσεων βάσει του άρθρου 105 παράγραφοι 1, 2 και 5 του εν λόγω κανονισμού.
(34)
Κατά την ετήσια συνεδρίασή της του 2022, η Επιτροπή για τη διατήρηση των έμβιων θαλάσσιων πόρων της Ανταρκτικής (CCAMLR) ενέκρινε όρια αλιευμάτων τόσο για στοχευόμενα όσο και για παρεμπίπτοντα είδη για την περίοδο από την 1η Δεκεμβρίου 2022 έως την 30ή Νοεμβρίου 2023.
Τα εν λόγω μέτρα θα πρέπει να εφαρμοστούν στο πλαίσιο του ενωσιακού δικαίου.
(35)
Κατά την ετήσια συνεδρίασή της του 2022, η επιτροπή διαχείρισης της Αλιείας Τόνου του Ινδικού Ωκεανού (IOTC) διατήρησε τα ήδη εγκριθέντα μέτρα που εφαρμόζονται στην περιοχή αρμοδιότητας της IOTC.
Τα εν λόγω μέτρα θα πρέπει να συνεχίσουν να εφαρμόζονται στο πλαίσιο του ενωσιακού δικαίου.
(36)
Η ετήσια συνεδρίαση της Περιφερειακής Οργάνωσης Διαχείρισης της Αλιείας του Νοτίου Ειρηνικού (SPRFMO) θα διεξαχθεί από 6 έως 15 Φεβρουαρίου 2023.
Συνεπώς, τα μέτρα που ισχύουν σήμερα στην περιοχή της σύμβασης SPRFMO και που συνδέονται λειτουργικά με τα TAC θα πρέπει να διατηρηθούν προσωρινά, έως ότου πραγματοποιηθεί η ετήσια συνεδρίαση και καθοριστούν τα TAC για το 2023.
(10) Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) 2017/2107 για τον καθορισμό μέτρων διαχείρισης, διατήρησης και ελέγχου που εφαρμόζονται στη ζώνη της σύμβασης της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) και του κανονισμού (ΕΕ) 2022/... για τη θέσπιση πολυετούς σχεδίου διαχείρισης του ερυθρού τόνου στον Ανατολικό Ατλαντικό και στη Μεσόγειο.
(11) Ανακοίνωση της Επιτροπής σχετικά με κατευθυντήριες γραμμές για τη μείωση των ποσοστώσεων σύμφωνα με το άρθρο 105 παράγραφοι 1, 2 και 5 του κανονισμού (ΕΚ) αριθ.
1224/2009 και την αντικατάσταση της ανακοίνωσης 2012/C 72/07 2022/C 369/03 (C/2022/6757) (ΕΕ C 369 της 27.9.2022, σ.
3).